b'\n_START_ARTICLE_\nHackescher Markt\n_START_PARAGRAPH_\nHackescher Markt on aukio Mitten kaupunginosassa Berliiniss\xc3\xa4. Se sijaitsee Spandauer Vorstadtin nimell\xc3\xa4 tunnetulla alueella. Aukio on huomattava liikenteen solmukohta ja berliinil\xc3\xa4inen y\xc3\xb6el\xc3\xa4m\xc3\xa4n keskus. Siell\xc3\xa4 sijaitsee Berliinin S-Bahnin samanniminen asema ja kulkee nelj\xc3\xa4 Berliinin raitioliikenteen MetroTram-linjaa. Lis\xc3\xa4ksi aukiolla on \xc3\xb6isin linja-autoliikennett\xc3\xa4._NEWLINE_Aukio sijaitsee Rosenthaler Stra\xc3\x9fen etel\xc3\xa4laidalla, joka viel\xc3\xa4 1800-luvulla oli osa Berliini\xc3\xa4 kiert\xc3\xa4v\xc3\xa4\xc3\xa4 linnoitusta. Aukiolla kohtaavat lis\xc3\xa4ksi kadut Oranienburger Stra\xc3\x9fe, Gro\xc3\x9fe Pr\xc3\xa4sidentenstra\xc3\x9fe, Neue Promenade ja An der Spandauer Br\xc3\xbccke.\n_START_SECTION_\nHistoria\n_START_PARAGRAPH_\nHackescher Marktin alue oli alun perin hyvin soista aluetta. Berliinin linnoituksen purkut\xc3\xb6iden tultua p\xc3\xa4\xc3\xa4tepisteeseen kaupunginkomendantti Hans Christoph Friedrich von Hacke rakennutti alueelle aukion kuningas Fredrik II Suuren pyynn\xc3\xb6st\xc3\xa4. Aukio sai nopeasti nimen Hackescher Markt. Virallinen nimenanto tapahtui 23. hein\xc3\xa4kuuta vuonna 1840._NEWLINE_My\xc3\xb6h\xc3\xa4isell\xc3\xa4 1800-luvulla ja varhaisella 1900-luvulla aukiosta kehittyi julkisen liikenteen my\xc3\xb6t\xc3\xa4 liikenteen solmukohta Berliinin sis\xc3\xa4kaupungissa. Toisessa maailmansodassa osa aukiota ymp\xc3\xa4r\xc3\xb6iv\xc3\xa4st\xc3\xa4 rakennuskannasta tuhoutui. Sodan j\xc3\xa4lkeen se j\xc3\xa4i It\xc3\xa4-Berliinin puolelle ja alkoi menett\xc3\xa4\xc3\xa4 merkityst\xc3\xa4\xc3\xa4n 1960-luvulla j\xc3\xa4lleenrakennetulle Alexanderplatzin kaupunkikeskustalle. Saksan j\xc3\xa4lleenyhdistymisen (1990) j\xc3\xa4lkeen aukion rakennuskantaa kunnostettiin ja aukiosta luotiin suurimmaksi osaksi jalankulkuyst\xc3\xa4v\xc3\xa4llinen alue.'